༄། །ཆོས་སྤྱོད་ལམ་མཆོག་རབ་གསལ་ལས་ལེ་ཚན་གསུམ་པ། དཔལ་ལྡན་འབྲུག་པའི་མཁས་གྲུབ་གྲགས་ཆེ་བ་རྣམས་ལ་མཆོད་བརྗོད་
ནོར་བུའི་ཕྲེང་བ་ཞེས་བྱ་བའོ།།
དེ་ནས་བྱེ་བྲག་བསྟན་པའི་ཡང་སྙིང་ངེས་གསང་སྒྲུབ་བརྒྱུད་སྙིང་པོ་དོན་བརྒྱུད་དཔལ་ལྡན་འབྲུག་པའི་མཁས་གྲུབ་གྲངས་ལས་འདས་པ་རྣམས་ལས། གྲགས་ཆེ་བ་རྣམས་ལ་མཆོད་པར་བརྗོད་པའི་ཡན་ལག་སྐུ་བསྟོད་ནོར་བུའི་ཕྲེང་བ་ལས། དང་པོ་རིང་རྒྱུད་ཁྲོམ་ཚོགས་ཀྱི་བླ་མ་ལ་གསོལ་བ་འདེབས་པ་ཏིང་འཛིན་བྱེ་བའི་ཆར་འབེབས་རྩ་བ་གྲུབ་ཆེན་གླིང་གིས་མཛད་པ་ནི། དཔལ་ལྡན་རྩ་བའི་བླ་མ་རིན་པོ་ཆེ། །བདག་གི་སྙིང་ག་པདྨོའི་ཟེའུ་འབྲུ་ལ། །འབྲལ་བ་མེད་པ་རྟག་པར་བཞུགས་ནས་ཀྱང་། །
སྐུ་གསུང་ཐུགས་ཀྱིས་བྱིན་གྱིས་བརླབ་ཏུ་གསོལ། །སྐུ་ལྔ་རབ་རྫོགས་བླ་མེད་རྡོ་རྗེ་འཆང་། །རྒྱལ་བའི་སྲས་མཆོག་གསང་བདག་རྡོ་རྗེ་འཛིན། །མཆོག་གི་བྱིན་རླབས་ཞུགས་པའི་ས་རཱ་ཧ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །སྣང་བ་དབང་དུ་འདུས་པའི་ལཱུ་ཡི་པ། །སྤྱོད་ལམ་ལམ་དུ་ལོངས་པའི་ཌིཾ་གི་པ། །ས་བཅུའི་དབང་ཕྱུག་བློ་གྲོས་རིན་ཆེན་ཞབས། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ལུང་བསྟན་ཕྱིར་མི་ལྡོག་པའི་ཀླུ་སྒྲུབ་ཞབས། །འོད་གསལ་མངོན་དུ་གྱུར་པའི་མ་ཏཾ་གི །ཐུགས་དགོངས་མཁའ་ལྟར་དག་པའི་སུ་མ་ཏི། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཏིང་འཛིན་བརྟན་པ་ཐོབ་པའི་ཐང་ལོ་པ། །ཟག་བཅས་རྒྱུ་ལུས་འབྱོངས་པའི་ཤིང་ལོ་པ། །ཉི་ཟླ་འོད་ཟེར་འབར་བའི་ཀརྞ་རི། །གསོལ་བ་ཏིང་འཛིན་ལས་སུ་རུང་བའི་ཌོཾ་བྷི་པ། །བདག་གཞན་དོན་གཉིས་འགྲུབ་པའི་བི་ན་ས། །འདོད་ཡོན་ལམ་དུ་ལོངས་པའི་ལྭ་ཝ་པ། །གསོལ༴ སྤྲུལ་པའི་སྐྱེས་མཆོག་ཨིནྡྲ་བྷུ་ཏིའི་ཞབས། །རྣལ་འབྱོར་དབང་ཕྱུག་ཆེན་པོ་ཏིལླི་པ། །མཁས་པས་གྲུབ་མཆོག་བརྙེས་པའི་ནཱ་རོ་པ། །གསོལ་མི་གནས་མྱ་ངན་འདས་པའི་རི་ཁྲོད་ཞབས། །བར་དོར་ལུང་བསྟན་ཐོབ་པའི་མཻ་ཏྲི་པ། །ཕོ་ཉའི་ལམ་མཆོག་མཐར་ཕྱིན་ཏི་པུའི་ཞབས། །གསོལ་དཀའ་སྤྱད་ཕུལ་དུ་ཕྱིན་པ་མར་པའི་ཞབས། །བདག་མེད་འཁོར་ལོའི་ཞལ་གཟིགས་རྔོག་སྟོན་ཞབས། །འོད་གསལ་རྒྱུན་ཆད་མེད་པའི་རས་ཆེན་ཞབས། །གསོལ་བ་སྐུ་གསུམ་མངོན་དུ་གྱུར་པའི་རས་ཆུང་ཞབས། །སྣང་བ་ཆོས་སྐུར་ཤར་བའི་རྒྱལ་བ་ལོ། །དངོས་འཛིན་འཁྲུལ་པ་ཞིག་པའི་དམ་པ་རྗེ། །གསོལ་ཐུགས་རྗེས་འགྲོ་དོན་མཛད་པའི་སྒམ་པོ་པ། །ཐུགས་དགོངས་མཁའ་ལྟར་དག་པའི་མཐའ་རྩ་པ། །ཐམས་ཅད་མཁྱེན་པ་རྩོད་མེད་གྲགས་ཆེན་ཞབས། །གསོལ་བདེ་གཤེགས་ཀུན་གྱི་དཔལ་ལྡན་རིན་པོ་ཆེ། །གྲུབ་ཐོབ་ཀུན་གྱི་རྩོད་མེད་དབུ་སེའི་ཞབས། །གདུལ་དཀའ་འདུལ་མཛད་འགྲོ་མགོན་སྐྱེ་མེད་ཞང་། །གསོལ་ཆོས་སྐུ་མཉམ་ཉིད་ཡངས་པའི་རྗེ་བཙུན་གླིང་། །བློ་འདས་ཆོས་སྐུའི་བདག་ཉིད་འབྲུག་པའི་ཞབས། །ཁྱབ་བདག་ལོངས་སྤྱོད་རྫོགས་སྐུ་སངས་རྒྱས་དབོན། །གསོལ༴ ཁམས་གསུམ་ཆོས་ཀྱི་རྒྱལ་པོ་རྒོད་ཚང་པ། །ས་གསུམ་འགྲོ་བའི་དཔལ་མགོན་དབུ་རི་པ། །དུས་གསུམ་མཁྱེན་པའི་མངའ་བདག་པ་རི་བ། །གསོལ༴ འགྲོ་ཀུན་བརྩེ་བས་རྗེས་འཛིན་གཞོན་ནུའི་ཞབས། །སྟོང་ཉིད་སྙིང་རྗེ་དབྱེར་མེད་ཉི་མའི་ཞབས། །ལྷུན་གྲུབ་གཉུག་མར་ཤར་བའི་རྡོར་གླིང་པ། །གསོལ༴ སྤྱན་རས་གཟིགས་ཀྱི་ངོ་བོ་སྤོས་སྐྱ་པ། །ས་ར་ཧ་ཡི་སྤྲུལ་པ་བཅུ་གསུམ་པ། །མ་རིག་མུན་སེལ་འཇམ་དབྱངས་ཆོས་རྗེའི་ཞབས། །གསོལ་བ་བསླབ་གསུམ་རྒྱན་མཛེས་མཁན་ཆེན་རྡོར་རིན་པ། །རྒྱལ་བའི་གསུང་གི་མཛོད་འཛིན་བློ་སེང་ཞབས། །དྲི་མེད་མཁྱེན་བརྩེའི་བདག་ཉིད་ཤེས་སེང་ཞབས། །གསོལ༴ མཐའ་ཡས་ནུས་པ་ཕུལ་ཕྱིན་ཡེ་ཤེས་མཚན། །ཟག་མེད་བདེ་ལ་རྣམ་རོལ་ནམ་མཁའི་མཚན། །མཆོག་གི་ལམ་བརྙེས་ཤེས་རབ་བཟང་པོའི་ཞབས། །གསོལ་མཁྱེན་བརྩེའི་བདག་ཉིད་རྟོགས་ལྡན་རིན་པོ་ཆེ། །ཉམས་རྟོགས་ཕུལ་ཕྱིན་གྲུབ་ཆེན་བློ་གྲོས་མཆོག །གདམས་པའི་གཏེར་མཛོད་འཁྲུལ་ཞིག་རིན་པོ་ཆེ། །གསོལ་ཟབ་ཅིང་རྒྱ་ཆེའི་ཆོས་རྣམས་ཐེག་པའི་མཐའ། །ཡོངས་རྫོགས་གྲུབ་པའི་དབང་ཕྱུག་རིན་པོ་ཆེ། །སྙིགས་དུས་འགྲོ་བ་ཀུན་གྱི་སྐྱབས་གྱུར་པ། །རྒྱལ་དབང་ཆོས་རྗེའི་ཞབས་ལ་གསོལ་སྙན་བརྒྱུད་གདམས་པའི་གཏེར་མཛོད་ཤཱཀྱའི་མཚན། །བསྟན་པའི་མངའ་བདག་ངག་དབང་ཆོས་ཀྱི་རྒྱལ། །རྒྱལ་བ་ཀུན་དངོས་སྐྱེས་མཆོག་སྤྲུལ་པའི་སྐུ། །གསོལ༴ བདེ་ཆེན་དགའ་བཞིའི་གར་མཁན་ཀུན་སྤངས་རྗེ། །མཐུ་སྟོབས་དབང་ཕྱུག་ངག་དབང་གྲགས་པ་དང་། །རྒྱལ་བའི་རྒྱལ་ཚབ་ངག་གི་དབང་ཕྱུག་ལ། །གསོལ་སྐལ་བཟང་ཡིད་ཀྱི་ཤིང་རྟ་པདྨ་དཀར། །རྡོ་རྗེ་འཛིན་དངོས་ཆོས་ཀྱི་མགོན་པོ་དང་། །མི་ཕམ་ཆོས་རྒྱལ་བརྒྱུད་པར་བཅས་ཀུན་ལ། །གསོལ་རིགས་བརྒྱའི་ཁྱབ་བདག་མཉམ་མེད་ལྷ་རྩེ་པ། །སེམས་དཔའ་ཆེན་པོ་རིན་ཆེན་དཔལ་བཟང་པོ། །གྲུབ་བརྙེས་ཆོས་གྲུབ་པ་དང་ཆོས་འཕགས་མཚན། །གསོལ༴ ཀུན་མཁྱེན་འགྲོ་བའི་བླ་མ་དཔག་བསམ་དབང་། །སྒྲུབ་བརྒྱུད་སྤྱི་མེས་མི་ཕམ་བློ་གྲོས་དང་། །འཇམ་དབྱངས་རྣམ་འཕྲུལ་བུདྡྷའི་མཚན་ཅན་ལ། །གསོལ༴ ཐུགས་རྗེའི་མངའ་བདག་ཨོ་ཌཱི་ཡཱ་ན་དང་། །འབྲེལ་ཚད་དོན་ལྡན་ཀརྨ་བསྟན་འཕེལ་དང་། །བརྟུལ་ཞུགས་དཔའ་བོ་འཇིགས་བྲལ་ཧེ་རུ་ཀ །གསོལ༴ རྟོགས་པའི་གར་མཁན་ཤེས་རབ་འབྲུག་རྒྱལ་ཞབས། །རིག་སྔགས་འཆང་བ་ཆོས་གྲགས་རྒྱ་མཚོ་དང་། །ཡེ་ཤེས་མཆོག་གཟིགས་ཐུགས་རྗེ་དཔལ་འབྱོར་སོགས། །གྲུབ་མཆོག་བཤེས་གཉེན་གདམས་པའི་ཚོགས་ཆེན་པོར། །གསོལ་བསླབ་གསུམ་རྒྱུད་ལྡན་ཡོངས་འཛིན་དམ་པ་དང་། ། གྲུབ་པའི་དབང་ཕྱུག་མི་ཕམ་དབང་པོའི་སྡེ། །ཤེས་བྱའི་མངའ་བདག་ཡར་འཕེལ་དབང་པོ་ལ། །གསོལ་ཟབ་དོན་གདམས་པས་ཐུགས་རྒྱུད་ཡོངས་བཀང་ནས། །དོན་གཉིས་ལེགས་མཛད་ཀུན་དགའ་བསྟན་འཕེལ་དང་། །མཐུ་སྟོབས་ཕུལ་ཕྱིན་ཆོས་ཀྱི་དབང་ཕྱུག་ལ། །གསོལ༴ སྨྲ་བའི་དབང་ཕྱུག་ཆོས་རྒྱལ་དཔལ་བཟང་པོ། །ལྷན་སྐྱེས་ཡེ་ཤེས་མངོན་གྱུར་རིགས་བརྒྱའི་བདག །འགྲོ་དོན་མཁའ་མཉམ་ཀུན་དགའ་བསྟན་འཛིན་ལ། །གསོལ་བརྟུལ་ཞུགས་མཐར་ཕྱིན་འཇམ་མགོན་དགྱེས་པའི་མཚན། །ཀུན་མཁྱེན་བླ་མ་ཕྲིན་ལས་ཤིང་རྟའི་སྡེ། །དོན་བརྒྱུད་བསྟན་འཛིན་བདེ་ཆེན་རྡོ་རྗེ་ལ། །གསོལ་རྡོ་རྗེའི་སྐུ་དངོས་འཇམ་དཔལ་དཔའ་བོ་དང་། །ཟག་མེད་བདེ་ཆེན་མཆོག་གི་སྐུར་སྣང་བ། །གདུལ་བྱ་འདྲེན་མཛད་ཆོས་ཀྱི་ཉི་མ་ལ། །གསོལ་ཟབ་ཞི་སྤྲོས་བྲལ་ཡེ་ཤེས་མཆོག་གི་ངང་། །ནམ་ཡང་མི་གཡོ་བདག་འཛིན་བདུད་བཞིའི་སྡེ། །ཅིག་ཆར་འཇོམས་མཛད་འཇམ་དཔའ་རྡོ་རྗེ་ལ། །གསོལ༴ རིགས་ཀུན་གཅིག་འདུས་ཆོས་ཀྱི་སྣང་བ་དང་། །ཡོངས་རྫོགས་བསྟན་པའི་གཙུག་རྒྱན་ཡེ་ཤེས་གྲུབ། །བསྟན་འགྲོའི་མགོན་གཅིག་མི་ཕམ་མཐུ་སྟོབས་ལ། །གསོལ༴ ཀུན་མཁྱེན་འབྲུག་པ་འཇིགས་མེད་མི་འགྱུར་མཚན། །འབྲེལ་ཚད་ཐར་འགོད་མི་ཕམ་ཡེ་ཤེས་དང་། །སྒྲུབ་བརྒྱུད་བསྟན་པའི་གསལ་བྱེད་ཉི་མ་ཆེར། །གསོལ་ཟླ་མེད་སྐྱབས་མགོན་ཆོས་ཀྱི་ཉིན་བྱེད་དང་། །ལུང་རྟོགས་བདག་ཉིད་བསྟན་པའི་ཉི་མའི་ཞབས། །ས་གསུམ་མཆོད་སྡོང་དཀར་བརྒྱུད་རྒྱ་མཚོའི་སྡེ། །བཀའ་དྲིན་འཁོར་མེད་རྩ་བའི་བླ་མ་ལ། །
གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཚིག་ལ་མ་བརྟེན་སྒྲོ་འདོགས་ནང་ནས་ཆོད། །གནད་ལ་མ་བརྟེན་བྱིང་རྒོད་རང་སར་གྲོལ། །ཐབས་ལ་མ་བརྟེན་བདེ་ཆེན་རྒྱུན་ཆད་མེད། །ཉམས་མྱོང་མཐར་ཕྱིན་དཔལ་ལྡན་འབྲུག་པའི་ཞབས། །གུས་པའི་ལུས་ལས་སྙན་པའི་ངག་ཕྱུང་ནས། །དད་བའི་ཡིད་ཀྱིས་གུས་ཤིང་གསོལ་བ་འདེབས། །ཉམས་མྱོང་རྒྱུན་ཆད་མེད་པར་བརྟན་པ་དང་། །རྟོགས་པ་མཆོག་ཏུ་གྱུར་པ་བསྐྱེད་དུ་གསོལ། །ཟག་ལུས་འདི་དང་མ་བྲལ་བར་དུ་ཡང་། །འཁོར་བའི་སྡུག་བསྔལ་ཚོགས་ཀྱིས་མི་འཚེ་ཞིང་། །མཐུན་རྐྱེན་མ་ལུས་ཕུན་སུམ་ཚོགས་པ་དང་། །འགྲོ་བའི་སྡུག་བསྔལ་སེལ་བའི་མཐུ་ལྡན་ཤོག །སྐྱེ་བ་ཀུན་ཏུ་ཡང་དག་བླ་མ་དང་། །འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང་། །ས་དང་ལམ་གྱི་ཡོན་ཏན་རབ་རྫོགས་ནས། །རྡོ་རྗེ་འཆང་གི་གོ་འཕང་མྱུར་ཐོབ་ཤོག།